Μητροπολιτική Όπερα (εταιρεία)

Η Μητροπολιτική Όπερα της Νέας Υόρκης (αγγλικά: Metropolitan Opera‎) είναι αμερικανική εταιρεία παραγωγής με αντικείμενο το λυρικό θέατρο. Η εταιρεία έχει την έδρα της στη Νέα Υόρκη, η οποία στεγάζεται στη Μητροπολιτική Όπερα της Νέας Υόρκης που αποτελεί μέρος του Κέντρου Λίνκολν. Η εταιρεία λειτουργεί υπό την εποπτεία του μη κερδοσκοπικού οργανισμού Metropolitan Opera Association, του οποίου γενικός διευθυντής είναι ο Πίτερ Γκελμπ. Από το 2018, καλλιτεχνικός διευθυντής διατελεί ο Γιανίκ Νεζέτ-Σεγκιάν.

 Η Μητροπολιτική Όπερα ιδρύθηκε το 1883 ως εναλλακτική λύση στην προηγούμενη Ακαδημία Μουσικής και έκανε την πρώτη εμφάνισή της την ίδια χρονιά σε ένα νέο κτίριο στην 39η λεωφόρο και Μπρόντγουεϊ (σήμερα γνωστή ως η «Παλιά Μητροπολιτική Όπερα»). Μετακόμισε στην νέα τοποθεσία στο Κέντρο Λίνκολν το 1966. Η Μητροπολιτική Όπερα είναι ο μεγαλύτερος οργανισμός κλασικής μουσικής στη Βόρεια Αμερική. Μέχρι το 2019, παρουσίαζε περίπου 27 διαφορετικές όπερες ετησίως από τέλη Σεπτεμβρίου μέχρι Μάιο. Οι όπερες παρουσιάζονται σε ένα κυλιόμενο πρόγραμμα ρεπερτορίων, με έως επτά παραστάσεις σε τέσσερα διαφορετικά έργα να ανεβαίνουν κάθε εβδομάδα. Οι παραστάσεις λαμβάνουν χώρα κάθε βράδυ από Δευτέρα έως Σάββατο, με μια πρωινή παράσταση το Σάββατο. Αρκετές όπερες ανεβαίνουν ως νέες παραγωγές κάθε σεζόν. Μερικές φορές αυτές δανείζονται ή μοιράζονται με άλλες εταιρείες παραγωγής όπερας. Οι όπερες κατά την υπόλοιπη χρονιά ανεβαίνουν ως διασκευές των παραγωγών των προηγούμενων σεζόν. Η σεζόν 2015-16 αποτελούνταν από 227 παραστάσεις από 25 όπερες. Οι όπερες στο ρεπερτόριο της Μητροπολιτικής Όπερας αποτελούνται από μια ευρεία ποικιλία έργων, από το μπαρόκ του 18ου αιώνα και το μπελ κάντο του 19ου αιώνα μέχρι τον μινιμαλισμό των τελών του 20ού και των αρχών του 21ου αιώνα. Αυτές οι όπερες παρουσιάζονται σε θεατρικές παραγωγές που ποικίλουν σε ύφος από εκείνες με τα παραδοσιακά σκηνικά και τα σύγχρονα εννοιολογικά σχέδια. Η εταιρεία παραγωγής της Μητροπολιτικής Όπερας αποτελείται από μια μεγάλη συμφωνική ορχήστρα, μια χορωδία, μια παιδική χορωδία, υποστηρικτικούς και πρωταγωνιστικούς τραγουδιστές. Η εταιρεία επίσης απασχολεί αρκετούς χορευτές, ηθοποιούς, μουσικούς και άλλους ερμηνευτές καθ' όλη την διάρκεια της σεζόν. Η λίστα των τραγουδιστών της Μητροπολιτικής Όπερας περιλαμβάνει τόσο διεθνούς όσο και Αμερικανούς καλλιτέχνες, οι καριέρες μερικών από τους οποίους ξεκίνησαν από τα νεανικά καλλιτεχνικά προγράμματα της Μητροπολιτικής Όπερας. Ενώ πολλοί τραγουδιστές κάνουν περιοδικές εμφανίσεις, άλλοι διατηρούν μόνιμο συμβόλαιο με την Όπερα και εμφανίζονται αρκετές φορές σε κάθε σεζόν μέχρι να συνταξιοδοτηθούν. Krehbiel, Henry Edward (1911). Chapters of Opera. Project Gutenberg. Αρχειοθετήθηκε από το πρωτότυπο στις 9 Οκτωβρίου 2004. Ανακτήθηκε στις 28 Φεβρουαρίου 2021. Meyer, Martin (1983). The Met: One Hundred Years of Grand Opera. New York City: Simon & Schuster. ISBN 0-671-47087-6. Robinson, Francis (1979). Celebration: The Metropolitan Opera. New York City: Doubleday. ISBN 0-385-12975-0. Wasserman, Adam (December 2006). «Sirius Business». Opera News. Επίσημος ιστότοπος Αρχείο της Μητροπολιτικής Όπερας Αρχειοθετήθηκε 2018-08-12 στο Wayback Machine.